text: Sommerhuse reddet fra oversvømmelse
  09 februar 2016 kl. 10.31
  Hele natten til tirsdag har Sydvestjysk Brandvæsen pumpet vand væk fra et sommerhusområde i Grærup ved Vejers.
  Tirsdag formiddag melder Sydvestjysk Brandvæsen, at der er så meget styr på vandstanden i Grærup Fiskesø nord for Vejers, at de omkringliggende sommerhuse ikke længere er i fare for at blive oversvømmet.
  Hele natten er der pumpet vand væk - omkring 900 kubikmeter i timen.
  I løbet af dagen skal områdets sommerhuse kontrolleres for eventuelle skader efter den forhøjede vandstand, og beredskabet vil løbende vurderer situationen og først senere tirsdag beslutte, om der fortsat skal pumpes vand væk.
  Området ved Grærup Fiskesø har tidligere været ramt af oversvømmelser.
  Operativ chef hos Sydvestjysk Brandvæsen, Niels Strandvad Thomsen, siger til TV SYD, at det er jordbundsforholdene, der gør det vanskeligt at absorbere den seneste tids store mængder nedbør.
  